V stredu 11. decembra sa v Čadci uskutočnilo pracovné stretnutie zamerané na technické detaily stavby D3 Čadca,Bukov – Svrčinovec.
Zúčastnili sa na ňom zástupcovia staviteľa, Národnej diaľničnej spoločnosti (NDS),ŽSK a mesta Čadca."Hovorilo sa o termíne dokončenia, ktorý je podľa zmluvy december 2020. Takto o rok by teda mala byť táto časť D3 hotová," informoval predseda Združenia podnikateľov Kysúc a člen petičného výboru za urýchlenú dostavbu D3 Ľubomír Janoška. Podľa neho stavebný ruch napovedá tomu, že to môže byť reálne. "Upresnili sme si aj vznik dopravných kolón a vplyv výstavby na ne. Problémom je prejazd Čadcou, semafory a železničný prejazd. Samozrejme, veľké komplikácie spôsobí približne šesťtýždňové zjednosmernenie 1/11 pri zmene dopravy nad železničným mostom," vysvetľuje.